SKRIFTLIG FORESPØRGSEL E-3479/01

af Michl Ebner (PPE-DE) til Kommissionen

(8. januar 2002)

Om: Bekæmpelse af forskelsbehandling

På grundlag af Fællesskabets handlingsprogram for bekæmpelse af forskelsbehandling (2001-2006) indkalder Generaldirektoratet for Beskæftigelse og Sociale Anliggender forslag til bekæmpelse af forskelsbehandling (VP/2001/19). Konkret er der tale om støtte til ikke-statslige paraplyorganisationer, der arbejder på europæisk plan, og som repræsenterer personer, der udsættes for forskelsbehandling, og forsvarer deres rettigheder.

Hovedformålet består i at yde et bidrag til bekæmpelse af forskelsbehandling på grund af race eller etnisk oprindelse, religion eller tro, handicap, alder eller seksuel orientering.

Fællesskabet bekæmper med rette mange forskellige former for forskelsbehandling og henviser i den forbindelse bl.a. til artikel 2 i verdenserklæringen om menneskerettigheder (FN 1948), der afviser forskelsbehandling på grund af race, farve, køn, sprog, religion, politisk eller anden anskuelse, national eller social oprindelse, formueforhold, fødsel eller anden samfundsmæssig stilling.

Kan Kommissionen bekræfte, at ovennævnte indkaldelse af forslag trods den omfattende definition af etnisk oprindelse udelukker sprogminoriteter?

Kan Kommissionen i bekræftende fald forklare, hvorfor et handlingsprogram til bekæmpelse af forskelsbehandling ignorerer/udelukker/forbigår/forskelsbehandler 40 millioner mennesker tilhørende sprogminoriteter, som til dels udsættes for daglig forskelsbehandling på grund af deres sprog? Ydermere sker denne forskelsbehandling også på områder som beskæftigelse, uddannelse, levering af varer og tjenesteydelser samt social beskyttelse, dvs. netop de områder, der nævnes i handlingsprogrammet.

Mener Kommissionen, at EU-borgere ikke kan udsættes for forskelsbehandling på grund af deres sprog?

Svar afgivet på Kommissionens vegne af Anna Diamantopoulou

(1. februar 2002)

Handlingsprogrammet til bekæmpelse af forskelsbehandling bygger på EF-traktatens artikel 13. Fællesskabet kan i henhold til denne artikel træffe hensigtsmæssige foranstaltninger til at bekæmpe forskelsbehandling på grund af køn, race eller etnisk oprindelse, religion eller tro, handicap, alder eller seksuel orientering. Denne artikel indeholder dog intet om forskelsbehandling på grund af sprog. Handlingsprogrammet kan således ikke omfatte foranstaltninger til bekæmpelse af forskelsbehandling på grund af sprog, og begrebet forskelsbehandling på grund af etnisk oprindelse i EF-traktatens artikel 13 og direktiv 2000/43/CE(1) dækker ikke forskelsbehandling på grund af sprog. Det samme gælder andre internationale instrumenter(2). Indkaldelsen af forslag VP/2001/019 er således ikke åben for ikke-statslige organisationer, der forsvarer anvendelsen af regionale sprog eller mindretalssprog i Europa.

Respekten for den kulturelle og sproglige mangfoldighed er dog forankret i artikel 22 i Den Europæiske Unions Charter om Grundlæggende Rettigheder, hvori det hedder, at Unionen respekterer den kulturelle, religiøse og sproglige mangfoldighed. Unionen har på initiativ fra Parlamentet, der har vedtaget en række beslutninger, truffet foranstaltninger for at beskytte og fremme de regionale sprog og mindretalssprogene i Europa. Disse foranstaltninger til fordel for de regionale sprog og mindretalssprogene omfatter flere aspekter, herunder driftsstøtte til Det Europæiske Kontor for Mindre Udbredte Sprog. Desuden er der blevet iværksat en række initiativer med finansiel støtte fra Fællesskabet. Yderligere oplysninger om disse initiativer findes på: http://europa.eu.int/comm/education/langmin_fr.html. Endelig bør man i den forbindelse nævne det europæiske sprogår i 2001, i løbet af hvilket en lang række initiativer til fremme af de regionale sprog og mindretalssprogene blev finansieret. Yderligere oplysninger om dette sprogår findes på: http://www.eurolang2001.org/eyl/common/home.asp?LANG=FR.

(1) Rådets direktiv af 29. juni 2000 om gennemførelse af princippet om ligebehandling af alle uanset race eller etnisk oprindelse, EFT L 180 af 19.7.2000.

(2) De Forenede Nationers Verdenserklæring om Menneskerettigheder, som det ærede medlem henviser til i sin forespørgsel, og Den Europæiske Konvention om Beskyttelse af Menneskerettigheder og Grundlæggende Frihedsrettigheder omhandler ikke alene forskelsbehandling på grund af race, men også forskelsbehandling på grund af sprog, som er en særskilt grund til forskelsbehandling, der forbydes. Desuden findes der i artikel 21 om ikke-forskelsbehandling i Den Europæiske Unions Charter om Grundlæggende Rettigheder en specifik henvisning til sprog ud over de øvrige forbudte grunde til forskelsbehandling, herunder etnisk oprindelse.